En 34-årig mand fra Letland fik en straksdom for et indbrud i Aalborg begået søndag.

En 34-årig mand fra Letland fik i dag en straksdom på 30 dages ubetinget fængsel for et indbrud begået søndag i Aalborg, og han forbliver varetægtsfængslet i de 30 dage. - Når han er færdig med at afsone, bliver han sendt hjem til Letland, og derudover er han udvist med indrejseforbud i seks år, oplyser anklager ved Nordjyllands Politi Sofie Stokholm. Den 34-årig lette kom for få dage siden til Nordjylland, og kort efter gjorde han sig særdeles uheldigt bemærket, idet han begik indbrud på en adresse i Aalborg. Her lykkedes det ham at stjæle kamera, smykker og ur - til gengæld lykkedes det ham ikke at slippe ustraffet fra ugerningen. For politiet kom hurtigt på sporet af manden, som søndag blev anholdt. Mandag blev han fremstillet i grundlovsforhør, og han erkendte de faktiske forhold i forbindelse med indbruddet. Normalt tager man i forbindelse med et grundlovsforhør kun stilling til, om den sigtede kan varetægtsfængsles, men hvis den sigtede tilstår, er det sommetider muligt at rejse tiltale under retsmødet og derefter afgøre sagen med det samme. Populært sagt afsiger man i disse tilfælde en straksdom.